Унагъуэм и пщIэм хагъэхъуэн мурадкIэ
ХьэрычэтыщIэ, псапащIэ, IVS IуэхущIапIэм и унафэщI Нэхущ Азэмэт и жэрдэмкIэ къыхалъхьа «Унагъуэ» Iуэху щхьэпэр ирагъэжьащ.
Жылагъуэм и лъапIэныгъэ нэхъыщхьэр и тегъэщIапIэу, Нэхущым гу зылъита Iуэху щхьэпэр къыдаIыгъащ икIи унагъуэм и нобэрей Iуэху зэIумыбзхэм хэкIыпIэхэр къыхуагъуэтын, щытыкIэм зрагъэхъуэжын папщIэ зэкъуэуващ щIэныгъэ зиIэ, а Iуэхум гулъытэ хуащIыну зэричэзур къызыгурыIуэу республикэм ис цIыху зыбжанэ. Апхуэдэхэщ республикэм фIыуэ къыщацIыху психолог Iэзэ Апажэ Валерэ, «Унагъуэ» проектым и программэхэм я унафэщI, Инстаграмым щылажьэ Налшык напэкIуэцIым и редактор, инджылызыбзэмкIэ, усэмкIэ клубхэр къызэзыгъэпэ-ща Мэзукъэбз Аслъэн, «TPИZ Центр» IуэхущIапIэм и унафэщI Махуэ Нурхьэни-Миланэ, Инстаграмым щиIэ «Унагъуэ» проектым и редактор Апэжыхь Альбинэ сымэ.
— Зым и дежкIи щэхукъым унагъуэм и пщIэр нобэ зэрехуэхар. Дуней псор зыгъэпIейтей а Iуэху зэIумыбзым и щытыкIэм нэхъыфIкIэ зытхуегъэхъуэжынущ абы игъэгузавэ дэтхэнэми ди еплъыкIэхэр утыку къитхьэмэ, — жеIэ Нэхущ Азэмэт. — Ди къалэн нэхъыщхьэр зэхуэпэжыныгъэр, лъагъуныгъэр, дзыхьыр зи лъабжьэ унагъуэ дахэхэм я бжыгъэм хэдгъэхъуэнырщ, адэ-анэхэмрэ я бынхэмрэ я зэхущытыкIэхэр нэхъри дгъэбыдэнырщ, едгъэфIэкIуэнырщ. Абы ехьэлIа программэхэр диIэщ. Лекцэхэр, семинархэр къызэдгъэпэщынущ.
Проектым хэтхэр елIэлIэнущ нэхъапэм унагъуэм жылагъуэм щиIа пщIэр къэIэтыжыным, адэ-анэхэмрэ щIэблэмрэ я иджырей щыIэкIэр ирагъэфIэкIуэным.
ТЕКIУЖЬ Заретэ.
